КIуэкIуэ Юрий: Европэр апхуэдэ лъагапIэхэм нэсакъым
Iуащхьэмахуэ лъапэ бгы лыжэкIэ къыщыщажыхь зэманыр къыщызэIуах махуэм лажьэу яутIыпщащ метр 3847-рэ зи лъагагъ щIыпIэм нэс кIуэ кIапсэ гъуэгум и ещанэ Iыхьэр.
Москва къикIа хьэщIэхэр. Ливанов Дмитрий, Горчев Олег, Кузнецов Лев сымэ. Тхьэмахуэ махуэ кIуам Iуащхьэмахуэ лъапэ гуфIэгъуэ зэхыхьэ щекIуэкIащ «Мир» станцым щегъэжьауэ «Гарабаши» станцым нэс кIуэ, Европэм щынэхъ лъагэ дыдэу щыт кIапсэ гъуэгущIэр, апхуэдэу бгы лыжэхэмкIэ къыщажыхь гъуэгуу километритIым нэблагъэ хъур къызэрызэIуахым теухуауэ. Абы хэтащ Урысей Федерацэм Кавказ Ищхъэрэм и IуэхухэмкIэ и министр Кузнецов Лев, Урысей Федерацэм егъэджэныгъэмрэ щIэныгъэмкIэ и министр Ливанов Дмитрий, Къэбэрдей-Балъкъэр Республикэм и Iэтащхьэ КIуэкIуэ Юрий, «Кавказ Ищхъэрэм и курортхэр» акционер зэгухьэныгъэм и генеральнэ директор Горчев Олег сымэ.
ХьэщIэхэр псом япэу еплъащ зызыгъэпсэхухэм зыхуеину Iэмэпсымэхэр бэджэнду езыт IуэхущIапIэу Азау хуейм щыIэм, спорт щыгъынхэр щащэ тыкуэным, Iуэхутхьэбзэ зэмылIэужьыгъуэхэр зэфIэзыгъэкI центрым. КIапсэ гъуэгущIэр щежьэ «Мир» станцым нэс дэкIуейхэри, унафэщIхэм псалъэ гуапэкIэ зыхуагъэзащ курортым зыщызыгъэпсэхухэм, адрей хьэщIэхэм.
Кузнецов Лев ухуакIуэхэм фIыщIэ яхуищIащ къурш щIыналъэм зэман кIэщIым къриубыдэу апхуэдиз лэжьыгъэ зэрыщрагъэкIуэкIам икIи къапэщыт къалэн псори зэрагъэзэщIам папщIэ. «Зыхуэбгъэдэн щымыIэ Iуащхьэмахуэ дигу къыщыкIыжкIэ, дяпэкIэ дэ ди нэгу къыщIэувэнущ мы кIапсэ гъуэгу хьэлэмэт- ри, къэжыхьыпIэ гъуэзэджэхэри. Иджы дэ адрейхэм зыкIи дакъыкIэрыхуркъым икIи Iуэхутхьэбзэ тэмэмхэр зэфIэдгъэкIыфынущ», — жиIащ министрым.
ХьэщIэ лъапIэу Iуащхьэмахуэ лъапэ щрагъэблэгъа Ливанов Дмитрий къигъэлъэгъуащ кIапсэ гъуэгур бгы лыжэм дихьэх псоми я дежкIэ тыгъэ лъапIэу зэрыщытыр: «Гуапэщ дэтхэнэми езыр дэзыхьэх спорт лIэужьыгъуэм зритын папщIэ ди къэралым зыхуеину Iэмалхэр къызэрыщызэрагъэпэщыр. ДяпэкIэ мыбы къакIуэ туристхэм я бжыгъэр хуэдэ зыбжанэкIэ нэхъыбэ хъуну къыщIэкIынщ».
— Нобэ дэ хэкIыпIэ псори диIэщ дунейпсо мардэхэм къитIасэ курорт зэтедгъэувэн папщIэ, — жиIащ КIуэкIуэ Юрий. — Къэбэрдей-Балъкъэр Республикэм и Правительствэм, зыхуэфащэ министерствэхэм, «Кавказ Ищхъэрэм и курортхэр» компанием къаруушхуэ ирахьэлIащ мы проектыр ягъэзэщIэн папщIэ. Ауэ ар япэ лъэбакъуэу аращ. АдэкIэ зыхуэфащэ иджырей тыншыпIэхэр къызэгъэпэщыпхъэщ. Инфраструктурэр дунейпсо мардэхэм къитIасэу щытын хуейщ. Ди Iуэхутхьэбзэхэм я фIагъри тIэтыпхъэщ метр 3847-рэ и лъагагъыу.
Журналистхэм ящыщ зыр зыщIэупщIам и жэуапу КIуэкIуэ Юрий къигъэлъэгъуащ: «Дубзыхуа мурад псори тхуэгъэзэщIэнущ икIи зэман гъунэгъум къриубыдэу Iуащхьэмахуэ лъапэ щызэтеувэнущ туризмэм, альпинизмэм, бгы лыжэ спортым я центру Европэм щыIэ мардэхэм къитIасэ».
«Кавказ Ищхъэрэм и курортхэр» зэгухьэныгъэмрэ республикэмрэ дяпэкIи зэрызэдэлэжьэнум и гугъу щищIым Горчев Олег жиIащ лыжэ къэжыхьыпIэхэр зэIузэпэщ щIы- ным, абыхэм зегъэубгъуным иджыпсту зэрелэжьыр. ЩIэуэ къызэIуаха кIапсэ гъуэгум и гугъу пщIымэ, ар «Ай Би Си» Промстрой трестым иукъуэдиящ. Абы къигъэсэбэпащ «Кавказ Ищхъэрэм и курортхэр» акционер зэгухьэныгъэм къиутIыпща ахъшэу сом мелардым щIигъу.
«Iуащхьэмахуэ» экономикэ щIыналъэ хэхам зегъэужьыным 2012 гъэм нэсыху иджыри сом меларди 6-м щIигъу хухахыну я мурадщ. Ар трагъэкIуэдэнущ «Iуащхьэмахуэ» курортым махуэ къэс турист мин 15-м тэмэму зыщагъэпсэхун папщIэ зыхуеину инфраструктурэ зэтегъэувэным. Чегет щыгумрэ Iуащхьэмахуэрэ щыIэ лыжэ къэжыхьыпIэхэм я кIыхьагъыр километри 100-м щIигъуу щытынущ, кIапсэ гъуэгу псоми махуэ къэс иризекIуэ цIыхухэр мин 54-м нэблэгъэнущ.
ЛыжэкIэ къыщажыхь щIымахуэ лъэхъэнэр къызэIуахащ Iуащхьэмахуэ районым и сабий-ныбжьыщIэ спорт школым и гъэсэнхэм. Абыхэм якIэлъыкIуэу лыжэ къэжыхьыпIэм техьащ турист щэ бжыгъэхэр.
КъБР-м и Iэтащхьэмрэ Правительствэмрэ я пресс-IуэхущIапIэ.
